Dodetal styg steeds ná aardbewing in ItaliëReddingspogings in Amatrice in Italië (24 Augustus 2016). Foto: AP Photo/Alessandra Tarantino Die dodetal van die aardbewing wat Woensdag die sentrale gebied van Italië geskud het, het weer skerp gestyg. CNN berig minstens 247 mense is reeds dood. Volgens die berig is 53 van die sterfgevalle in Amatrice aangemeld en minstens 100 mense in die dorp is beseer. Ander sterfgevalle is in Accumoli en Arquata del Tronto aangemeld. Meer as 1 000 mense is dakloos gelaat deur die aardbewing wat 6,1 geregistreer het. Reddingswerkers is steeds besig om oorlewendes van onder die puin uit te haal en ŉ finale dodetal is nog nie bevestig nie. Volgens mediaberigte word die reddingspogings vertraag omdat baie dorpies net deur smal paaie bereik kan word en dit dus moeilik is vir reddingspanne om met swaar masjinerie daar uit te kom. ŉ Tydelike mediese kamp word buite ŉ hospitaal in Amatrice in Italië opgerig (24 Augustus 2016). Foto: AP Photo/Alessandra Tarantino Pres. Jacob Zuma het Woensdag namens die Suid-Afrikaanse regering sy medelye aan Italië en sy mense betuig. Die departement van internasionale betrekkinge en samewerking het in ŉ verklaring gesê enige Suid-Afrikaners in Italië of familielede in Suid-Afrika word versoek om die departement of die Suid-Afrikaanse ambassade in Rome te nader vir ondersteuning. “Die mense van Suid-Afrika deel die pyn en verlies van geliefdes, huise en eiendomme. Ons gedagtes en gebede gaan aan die families wat hierdeur geraak is. Ons wens die beseerdes ŉ spoedige herstel toe,” het pres. Zuma gesê. Lees alle vorige berigte oor die Italië-aardbewing op Maroela Media.